Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Željka Stipetića, zamjenika gradonačelnika Grada Ogulina do 9. lipnja 2017.g.,** pokrenutom Odlukom Povjerenstva broj: 711-I-497-P-111/18-02-18 od 6. travnja 2018.g., na 14. sjednici, održanoj 15. lipnja 2018.g., donosi sljedeću

**ODLUKU**

1. **Propustom dužnosnika Željka Stipetića, zamjenika gradonačelnika Grada Ogulina do 9. lipnja 2017.g., da u roku od 30 dana od dana prestanka obnašanja dužnosti zamjenika gradonačelnika Grada Ogulina Povjerenstvu podnese pravilno i potpuno ispunjeni obrazac izvješća o imovinskom stanju, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje iste u daljnjem roku koji je istekao 23. studenog 2017.g., dužnosnik je počinio povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Željku Stipetiću neće se izreći sankcija s obzirom da je od prestanaka obnašanja dužnosti zamjenika gradonačelnika Grada Ogulina proteklo više od 12 mjeseci.**

Obrazloženje

Povjerenstvo je na 4. sjednici, održanoj 6. travnja 2018.g. pokrenulo postupak za odlučivanje o sukobu interesa protiv dužnosnika Željka Stipetića, zamjenika gradonačelnika Grada Ogulina do 9. lipnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je istekao 23. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika gradonačelnika Grada Ogulina.

Navedena Odluka o pokretanju dostavljena je dužnosniku na način da je pismeno ubačeno u poštanski sandučić. S obzirom da je naznačeni postupak osobne dostave obavljen sukladno odredbama članka 85. stavka 2. i 3. Zakona o općem upravnom postupku („Narodne novine“ broj 47/09., u daljnjem tekstu: ZUP), dostava predmetne Odluke Povjerenstva o pokretanju postupka smatra se obavljenom dana 2. svibnja 2018.g., na temelju članka 85. stavka 5. ZUP-a.

Dužnosnik Željko Stipetić nije postupio povodom poziva dužnosniku iz točke II. navedene Odluke o pokretanju postupka od 12. studenoga 2015.g., odnosno Povjerenstvo nije zaprimilo očitovanje dužnosnika na razloge pokretanja ovog postupka kao i na ostale navode iz obrazloženja odluke u danom roku od 15 dana, u smislu članka 39. stavka 3. ZSSI-a.

Dužnosnik Željki Stipetić se, povodom zaprimanja obavijesti o održavanju 14. sjednice Povjerenstva, na kojoj je, pored ostalih, donesena meritorna odluka u ovom predmetu, očitovao odgovorom putem elektroničke pošte u bitnom da je svjestan da je nepodnošenjem izvješća o imovinskom stanju postupio protivno odredbama zakona.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Željko Stipetić obnašao dužnost zamjenika gradonačelnika Grada Ogulina od 7. lipnja 2013.g. do 9. lipnja 2017.g. Stoga je i Željko Stipetić, povodom obnašanja navedene dužnosti, obvezan postupati sukladno odredbama navedenog Zakona.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini. Izvješće se, sukladno članku 8. stavku 9. ZSSI-a, podnosi na obrascu kojeg je utvrdilo Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva.

Sukladno stavku 3. članka 10. ZSSI-a, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u službenu evidenciju Povjerenstva utvrđeno je kako dužnosnik Željko Stipetić nije u roku od 30 dana po prestanku obnašanja dužnosti zamjenika gradonačelnika Grada Ogulina podnio izvješće o imovinskom stanju povodom prestanka obnašanja dužnosti, sukladno članku 8. stavku 2. ZSSI-a.

Sukladno članku 10. stavku 1. ZSSI-a, Povjerenstvo je zaključkom broj 711-I-1737-IK-2964/17-01-10 od 26. listopada 2017.g. pisanim putem pozvalo dužnosnika Željka Stipetića da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Grada Ogulina, uz uputu da se Izvješće podnosi na propisanom obrascu u elektroničkom i ovjerenom fizičkom obliku.

Uvidom u zaprimljenu povratnicu, Povjerenstvo je utvrdilo da se navedeni Zaključak od 26. listopada 2017.g. smatra dužnosniku uručenim 8. studenog 2017.g., sukladno pravilima o osobnoj dostavi pismena, propisanim u članku 85. ZUP-a. S obzirom da dužnosnik u danom roku od 15 dana od dana primitka gore navedenog zaključka, a koji je rok istekao 23. studenog 2017.g., nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo navedenu Odluku o pokretanju postupka zbog moguće povrede članka 8. i 9. ZSSI-a.

Uvidom u knjigu ulazne pošte Povjerenstva utvrđeno je da dužnosnik Željko Stipetić niti do dana donošenja ove odluke nije podnio Povjerenstvu Izvješće o imovinskom stanju dužnosnika povodom prestanka obnašanja dužnosti zamjenika gradonačelnika Grada Ogulina.

Slijedom navedenog, Povjerenstvo je u provedenom postupku nedvojbeno utvrdilo da je dužnosnik Željko Stipetić propustio u roku od 30 dana od 9. lipnja 2017.g., kada je prestao obnašati dužnost zamjenika gradonačelnika Grada Ogulina, ispuniti obvezu podnošenja izvješća o imovinskom stanju, koju obvezu dužnosnik nije ispunio niti nakon što je Povjerenstvo pisanim putem pozvalo dužnosnika na ispunjenje ove obveze u daljnjem roku koji je istekao dana 23. studenog 2017.g., čime je dužnosnik Željko Stipetić počinio povredu članka 10. ZSSI-a, u vezi članka 8. i 9. ZSSI-a.

Stoga je odlučeno kao u točki I. izreke ove odluke.

Člankom 42. stavkom 1., 2. i 3. ZSSI-a propisane su sankcije koje se mogu izreći za povredu odredbi navedenog Zakona.

Povjerenstvo dužnosniku Željku Stipetiću neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Ogulina.

Stoga je odlučeno kao u točki II. izreke ove odluke.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Stipetić, osobna dostava
2. Objava na internetskoj stranici Povjerenstva
3. Pismohrana